A Bizottság határozata
(1996. július 18.)
bizonyos állatok spermájának behozatalához szükséges származási és tenyésztéstechnikai követelmények megállapításáról
(EGT vonatkozású szöveg)
(96/509/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból származó állatok, azok spermája, petesejtjei és embriói behozatalára alkalmazandó tenyésztéstechnikai és származástani feltételekre vonatkozó elvek megállapításáról szóló, 1994. június 23-i 94/28/EK tanácsi irányelvre [1] és különösen annak 5. cikke második és harmadik francia bekezdésére,
mivel a szarvasmarhaféle fajtatiszta tenyészállatok tenyésztés céljára történő engedélyezéséről szóló, 1987. június 18-i 87/328/EGK tanácsi irányelv [2], a fajtatiszta tenyészjuhok és tenyészkecskék tenyésztésének engedélyezésére, valamint spermájuk, petesejtjeik és embrióik felhasználására vonatkozó kritériumok megállapításáról szóló, 1990. május 10-i 90/257/EGK bizottsági határozat [3], továbbá a fajtatiszta tenyészsertések tenyésztésének jóváhagyásáról szóló, 1990. március 5-i 90/118/EGK tanácsi irányelv [4] értelmében az egyes tagállamok nem tilthatják meg, korlátozhatják, illetve akadályozhatják a vizsgálat alá nem vont hímivarú állatok spermájának hatósági vizsgálat céljából történő felhasználását, az ilyen hatósági vizsgálat végrehajtásához szükséges mennyiségek keretein belül;
mivel a 94/515/EK bizottsági határozattal [5] módosított, a szarvasmarhafélék fajtatiszta tenyészállatai esetében használt teljesítményvizsgálati módszerek, valamint a tenyészmarhák genetikai értékelési módszerei megállapításáról szóló, 1986. március 11-i 86/130/EGK bizottsági határozat [6], a fajtatiszta tenyészjuhok és tenyészkecskék teljesítményének vizsgálatára és genetikai értékének becslésére alkalmas módszerek megállapításáról szóló 90/256/EGK bizottsági határozat [7], valamint a fajtatiszta és hibrid tenyészsertések teljesítményének folyamatos ellenőrzésére és genetikai értékének becslésére szolgáló módszerek megállapításáról szóló, 89/507/EGK bizottsági határozat [8] megállapítja az ilyen hatósági vizsgálatok alapelveit;
mivel meg kell állapítani a vizsgálat alá nem vont hímivarú állatok spermájának behozatalához szükséges feltételeket; mivel ezért meg kell határozni az ilyen spermára vonatkozó bizonyítványokat;
mivel a teljesítményvizsgálat és a tenyészértékbecslés alá vont állatok spermáját a 96/510/EK bizottsági határozatban [9] megállapított származási és tenyésztéstechnikai bizonyítványnak kell kísérnie;
mivel a tagállamok illetékes hatóságainak biztosítaniuk kell a vizsgálat alá nem vont hímivarú állatok spermájának mesterséges termékenyítés céljából történő elfogadását a hatósági vizsgálat végrehajtására engedélyezett egyesületek, illetve szövetségek által szükségesnek ítélt mennyiségek keretein belül;
mivel az e határozatban előírt intézkedések összhangban vannak az Állattenyésztés-technológiai Állandó Bizottság véleményével,
ELFOGADTA EZT A HATÁROZATOT:
1. cikk
A 94/28/EK irányelv 1. cikkében említett, olyan állattól származó spermát, amelyet nem vetettek alá a közösségi jogszabályokban előírt alapelvek alapján végzett teljesítményvizsgálatnak és tenyészérték-becslésnek, csak az ilyen hatósági vizsgálat végrehajtására engedélyezett egyesületek, illetve szövetségek által szükségesnek ítélt mennyiségek keretein belül hozható be a Közösségbe.
2. cikk
Az 1. cikkben említett spermát az alábbi okmányoknak kell kísérnie:
- a harmadik ország illetékes hatóságai által kiállított, az I. mellékletben foglalt mintának megfelelő származási és tenyésztéstechnikai bizonyítvány,
- a rendeltetés helye szerinti tagállam illetékes hatóságai által kiállított, a II. mellékletben foglalt mintának megfelelő bizonyítvány.
Az első és a második francia bekezdésben említett mindkét bizonyítványt a behozatal során együtt kell bemutatni.
3. cikk
Ez a határozat 1997. augusztus 1-jén lép hatályba.
4. cikk
Ennek a határozatnak a tagállamok a címzettjei.
Kelt Brüsszelben, 1996. július 18-án.